ADATKEZELÉSI TÁJÉKOZTATÓ
a Nyíregyházi Egyetem Pannónia Ösztöndíjprogram keretében megvalósuló hallgatói mobilitásokhoz kapcsolódó adatkezeléséről
A Nyíregyházi Egyetem (a továbbiakban: Egyetem vagy Adatkezelő) az Európai Parlament és a Tanács (EU) 2016/679 rendelete (általános adatvédelmi rendelet, a továbbiakban: GDPR), az információs önrendelkezési jogról és az információszabadságról szóló 2011. évi CXII. törvény (Infotv.), valamint a nemzeti felsőoktatásról szóló 2011. évi CCIV. törvény (Nftv.) rendelkezéseire figyelemmel az alábbiak szerint tájékoztatja a Pannónia Ösztöndíjprogram hallgatói mobilitásában részt vevő érintetteket személyes adataik Egyetem általi kezeléséről.
Jelen tájékoztató az Egyetem saját adatkezelésére vonatkozik. A Tempus Közalapítvány mint önálló adatkezelő által végzett adatkezelésre a Pannónia Ösztöndíjprogram mindenkor hatályos, a Támogatói Okirat 4. számú mellékletét képező adatkezelési tájékoztatója irányadó.

1. Az adatkezelő és az adatvédelmi tisztviselő adatai
Adatkezelő: Nyíregyházi Egyetem
Székhely: 4400 Nyíregyháza, Sóstói út 31/B.
Intézményi azonosító: FI74250
Központi telefonszám: +36 42 599 400
[bookmark: _GoBack]Adatvédelmi tisztviselő (DPO): Makszim Györgyné Dr. Nagy Tímea PhD
DPO címe: 4400 Nyíregyháza, Sóstói út 31/b, A épület, 2. emelet, 217. szoba
DPO telefonszáma: +36 42 599 400 / 2460
DPO e-mail-címe: makszim.gyorgyne@nye.hu

2. Az adatkezelés célja
Az adatkezelés célja a Pannónia Ösztöndíjprogram hallgatói mobilitásának előkészítése, a résztvevő azonosítása és kapcsolattartás, a mobilitási jogosultság és feltételek megállapítása, a hallgatói mobilitási támogatási szerződés megkötése és teljesítése, a pénzügyi támogatás megállapítása és kifizetése, a mobilitás adminisztrációja és nyomon követése, a biztosítás meglétének ellenőrzése, a mobilitás teljesítésének és elszámolásának igazolása, a hallgatói beszámoló kezelése, a támogatás jogszerű felhasználásának ellenőrzése, a Pannónia Ösztöndíjprogramhoz kapcsolódó adatszolgáltatási, beszámolási, ellenőrzési és megőrzési kötelezettségek teljesítése, valamint – ahol alkalmazandó – a hallgatói jogviszonnyal és a tanulmányok elismerésével összefüggő nyilvántartási feladatok ellátása.

3. Az érintettek köre
A Pannónia Ösztöndíjprogram keretében hallgatói mobilitásra jelentkező, kiválasztott, támogatásban részesülő, illetve mobilitást megvalósító hallgatók.

4. A kezelt személyes adatok köre
Az Egyetem a konkrét mobilitás jellegétől és a támogatási konstrukciótól függően kizárólag a szükséges adatokat kezeli. A hallgatói mobilitási támogatási szerződés és a Pannónia-program dokumentációja alapján különösen az alábbi adatkategóriák kezelhetők:
	Adatkategória
	Kezelt adatok
	Adatkezelési cél

	Azonosító és személyazonosító adatok
	név; születési hely és idő; anyja neve; nem; állampolgárság
	azonosítás; szerződéskötés; programadminisztráció

	Kapcsolattartási és címadatok
	lakcím; értesítési cím; telefonszám; e-mail-cím
	kapcsolattartás; hivatalos értesítések; szerződés teljesítése

	Hallgatói és tanulmányi adatok
	tanév; tanulmányi/képzési szint; befejezett felsőoktatási évek száma; szak/tématerület; szakterületi kód; a programhoz szükséges hallgatói azonosítók (így különösen OM-kód, Neptun/ETR-kód, amennyiben az adott eljárásban szükséges)
	jogosultság megállapítása; mobilitás adminisztrációja; tanulmányok elismerése; adatszolgáltatás

	Mobilitási adatok
	küldő és fogadó intézmény neve és címe; fogadó ország; mobilitás típusa/jellege; kezdő és záró időpont; időtartam; mobilitási megállapodás adatai; kreditelismerésre vonatkozó adatok, ha releváns
	mobilitás megszervezése, nyomon követése, teljesítésének igazolása

	Pénzügyi és banki adatok
	megítélt támogatás összege és jogcímei; bankszámlaszám/IBAN; bankszámlatulajdonos neve, ha eltér; bank neve; BIC/SWIFT; elszámolási és kifizetési adatok
	támogatás kiszámítása, folyósítása, elszámolása és pénzügyi ellenőrzése

	Biztosítási adatok
	biztosító neve; biztosítás/kötvény száma; a megfelelő biztosítás meglétére vonatkozó információ
	a mobilitáshoz előírt biztosítás meglétének ellenőrzése

	Nyelvi adatok
	a mobilitáshoz kapcsolódó nyelv és nyelvi kompetenciaszint
	a mobilitási feltételek teljesítésének dokumentálása

	Teljesítési és beszámolási adatok
	részvételi igazolás; hallgatói/egyéni beszámoló; a tanulmányok elismeréséhez vagy a mobilitás igazolásához szükséges kiegészítő információk és dokumentumok
	a mobilitás és a támogatási feltételek teljesítésének igazolása; szakmai és pénzügyi elszámolás

	Szerződéses és ügyviteli adatok
	szerződés-, megállapodás- és projektszám; aláírás; szerződésmódosítások; kérelmek; nyilatkozatok; visszafizetéssel, ellenőrzéssel és jogérvényesítéssel kapcsolatos adatok
	szerződéses jogviszony kezelése; ellenőrzés; jogi igények érvényesítése


5. Az adatkezelés jogalapja
a) A hallgatói jogviszonnyal és a felsőoktatási intézmény feladatainak ellátásával összefüggő adatkezelés: a GDPR 6. cikk (1) bekezdés e) pontja, az Nftv. 18. §-a és 3. melléklete alapján, a hallgatók jogainak gyakorlásához és kötelezettségeik teljesítéséhez, a képzés megszervezéséhez, a juttatások és kedvezmények megállapításához, valamint a szükséges nyilvántartások vezetéséhez kapcsolódóan.
b) A hallgatói mobilitási támogatási szerződés megkötéséhez és teljesítéséhez szükséges adatkezelés: a GDPR 6. cikk (1) bekezdés b) pontja. Ide tartoznak különösen a szerződés létrehozásához, a mobilitás megvalósításához, a támogatás megállapításához és kifizetéséhez, a szerződés módosításához, valamint a teljesítés igazolásához szükséges adatok.
c) Jogszabályi megőrzési, számviteli és ellenőrzési kötelezettségek teljesítése: a GDPR 6. cikk (1) bekezdés c) pontja, az Egyetemre irányadó számviteli, pénzügyi, támogatás-ellenőrzési és egyéb jogszabályi kötelezettségek teljesítéséhez szükséges mértékben.
Az Egyetem a Pannónia-program alapvető adminisztrációjához és a támogatási szerződés teljesítéséhez szükséges adatok kezelését nem az érintett hozzájárulására alapítja. Amennyiben valamely elkülönült adatkezeléshez hozzájárulás szükséges, arról az Egyetem külön tájékoztatást ad.

6. Az adatok forrása és az adatszolgáltatás következményei
A személyes adatok elsődleges forrása az érintett hallgató, továbbá az Egyetem hallgatói/tanulmányi nyilvántartása, valamint a mobilitás megvalósításában részt vevő szervezeti egységek által kiállított, a program teljesítéséhez szükséges dokumentumok. A szerződés megkötéséhez, a mobilitás megvalósításához és a támogatás folyósításához szükséges adatok megadása a programban való részvétel feltétele; ezek hiányában a szerződés megkötése, a támogatás kifizetése vagy a mobilitás igazolása nem, illetve nem teljes körűen lehetséges.

7. Címzettek, adattovábbítás
Az adatokhoz az Egyetem azon szervezeti egységei és munkatársai férhetnek hozzá, akiknek feladatellátásához az adat megismerése szükséges, így különösen a Pannónia Ösztöndíjprogram intézményi koordinációját végző szervezeti egység, a tanulmányi ügyintézésben, pénzügyi teljesítésben, ellenőrzésben, jogi és adatvédelmi feladatellátásban közreműködő munkatársak.
Tempus Közalapítvány: az Egyetem a Támogatói Okiratban és annak mellékleteiben meghatározott adatszolgáltatási kötelezettsége teljesítése érdekében a Pannónia Ösztöndíjprogram megvalósításához szükséges személyes adatokat továbbítja a Tempus Közalapítvány részére. A Tempus Közalapítvány ezen adatok tekintetében önálló adatkezelőként jár el; adatkezelésének részleteit a Támogatói Okirat 4. számú mellékletét képező adatkezelési tájékoztató tartalmazza.
További címzettek: a támogatás jogszerűségének, felhasználásának és elszámolásának ellenőrzésére jogszabály, támogatási jogviszony vagy hatósági feladat alapján jogosult szervek; továbbá a fogadó intézmény részére kizárólag a mobilitás megszervezéséhez és teljesítéséhez szükséges adatok.
8. Harmadik országba történő adattovábbítás
Amennyiben a hallgatói mobilitás fogadó intézménye az Európai Gazdasági Térségen kívüli, harmadik országban található, a mobilitás megszervezéséhez szükséges személyes adatok továbbítására kerülhet sor a fogadó intézmény részére. Az Egyetem az ilyen adattovábbítás jogszerűségét az adott mobilitás és célország ismeretében, a GDPR V. fejezetében foglalt feltételek szerint biztosítja, és szükség esetén az érintett részére az adott továbbításra vonatkozó kiegészítő tájékoztatást ad.

9. Az adatkezelés időtartama
Az Egyetem a személyes adatokat az adott adatkezelési célhoz szükséges ideig, illetve az irányadó jogszabályokban, a Pannónia Ösztöndíjprogram támogatási dokumentumaiban és az Egyetem iratkezelési szabályaiban meghatározott megőrzési idő végéig kezeli. A számviteli bizonylatnak minősülő dokumentumokat az Egyetem a számvitelről szóló 2000. évi C. törvény szerinti megőrzési időn, legalább 8 éven át őrzi. A hallgatói nyilvántartás részét képező adatok megőrzésére az Nftv. 3. mellékletében meghatározott időtartamok irányadók. A támogatási program ellenőrzéséhez, beszámolásához és esetleges jogi igények érvényesítéséhez szükséges dokumentumok a vonatkozó kötelezettségek és igényérvényesítési határidők lejártáig őrizhetők meg.

10. Automatizált döntéshozatal és profilalkotás
Az Egyetem a jelen tájékoztató szerinti adatkezelés keretében nem alkalmaz kizárólag automatizált adatkezelésen alapuló, az érintettre nézve joghatással járó vagy őt hasonlóképpen jelentős mértékben érintő döntéshozatalt, illetve profilalkotást.

11. Az érintett jogai
Az érintett a GDPR-ban meghatározott feltételek szerint jogosult tájékoztatást kérni személyes adatainak kezeléséről, hozzáférést kérni a rá vonatkozó személyes adatokhoz, kérni azok helyesbítését, törlését vagy kezelésének korlátozását, továbbá a GDPR 6. cikk (1) bekezdés e) pontján alapuló adatkezelés ellen tiltakozni. A törléshez és tiltakozáshoz való jog nem korlátlan; az Egyetem az adatokat tovább kezelheti, ha azok kezelését jogi kötelezettség, közérdekű feladat, a szerződés teljesítése vagy jogi igények előterjesztése, érvényesítése vagy védelme szükségessé teszi. Az adathordozhatósághoz való jog a GDPR 20. cikkében meghatározott feltételek fennállása esetén gyakorolható.
Az érintett jogainak gyakorlására irányuló kérelmét az Egyetemhez vagy az adatvédelmi tisztviselőhöz nyújthatja be. Az Egyetem a kérelmet indokolatlan késedelem nélkül, de főszabály szerint legkésőbb a kérelem beérkezésétől számított egy hónapon belül megvizsgálja és megválaszolja.

12. Jogorvoslat
Az érintett az adatkezeléssel kapcsolatos kérdésével, észrevételével vagy panaszával elsődlegesen az Egyetem adatvédelmi tisztviselőjéhez fordulhat.
Felügyeleti hatóság: Nemzeti Adatvédelmi és Információszabadság Hatóság (NAIH)
Cím: 1055 Budapest, Falk Miksa utca 9–11.
Levelezési cím: 1363 Budapest, Pf. 9.
Telefon: +36 (1) 391-1400
E-mail: ugyfelszolgalat@naih.hu
Az érintett jogosult továbbá bírósághoz fordulni, ha megítélése szerint személyes adatainak kezelése során megsértették a GDPR-ban biztosított jogait.

13. Kapcsolódó adatkezelési tájékoztató
A Tempus Közalapítvány Pannónia Ösztöndíjprogramhoz kapcsolódó adatkezeléséről szóló, a Nyíregyházi Egyetem részére kibocsátott Támogatói Okirat 4. számú mellékletét képező adatkezelési tájékoztatót az Egyetem a résztvevők számára a személyes adatok kezelése előtt, könnyen hozzáférhető módon rendelkezésre bocsátja.

14. Záró rendelkezés
Jelen tájékoztató a Pannónia Ösztöndíjprogram hallgatói mobilitásához kapcsolódó egyetemi adatkezelésre vonatkozik. Ha valamely konkrét mobilitás során a jelen tájékoztatóban nem szereplő adatkezelés válik szükségessé, az Egyetem az érintett részére a GDPR 13–14. cikkeinek megfelelő kiegészítő tájékoztatást nyújt.

Hatályos: 2026. 08. 27.
